A Tanács 1661/80/EGK rendelete

(1980. június 27.)

az Európai Gazdasági Közösség és a Jugoszláv Szocialista Szövetségi Köztársaság között létrejött együttműködési megállapodásban, illetve a kereskedelemről és a kereskedelmi együttműködésről szóló ideiglenes megállapodásban előírt védintézkedésekről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 43. és 113. cikkére,

tekintettel a Bizottság javaslatára,

tekintettel az Európai Parlament véleményére [1],

mivel az Európai Gazdasági Közösség és a Jugoszláv Szocialista Szövetségi Köztársaság egy együttműködési megállapodást (továbbiakban: az együttműködési megállapodás) írt alá 1980. április 2-án, és egy kereskedelemről és a kereskedelmi együttműködésről szóló ideiglenes megállapodást (továbbiakban: az ideiglenes megállapodás) kötöttek 1980. május 30-án;

mivel az együttműködési megállapodás 35–38. és 55. cikkében és az ideiglenes megállapodás 22–25. és 36. cikkében előírt védzáradékok és óvintézkedések végrehajtásának céljából részletes szabályokat kell megállapítani a közösségi rendeletek, különösen a behozatalra vonatkozó közös szabályokról szóló, 1979. május 8-i 926/79/EGK tanácsi rendelet [2] és az Európai Gazdasági Közösségben tagsággal nem rendelkező országokból érkező dömpingelt vagy szubvencionált importtal szembeni védelemről szóló, 1979. december 20-i 3017/79/EGK tanácsi rendelet [3] alkalmazására,

ELFOGADTA EZT A RENDELETET:

1. cikk

Olyan dömping vagy szubvenció esetén, amely az együttműködési megállapodás 35. cikke szerinti és az ideiglenes megállapodás 22. cikke szerinti intézkedések alkalmazására jogosíthatja fel a Közösséget, a dömpingellenes vagy kiegyenlítő vámok bevezetéséről a 3017/79/EGK rendeletben megállapított eljárásokkal és részletes szabályokkal összhangban döntenek.

2. cikk

Olyan esetekben, amelyek az együttműködési megállapodás 36. és 55. cikkében és az ideiglenes megállapodás 23. és 36. cikkében előírt intézkedések alkalmazására jogosíthatják fel a Közösséget, az azon cikkekben meghatározott feltételek szerint, a Tanács megfelelő védintézkedéseket fogadhat el a 926/79/EGK rendeletben, és különösen annak 13. cikkében megállapított eljárásokkal és részletes szabályokkal összhangban.

Sürgős esetben és az együttműködési megállapodás 36. és az ideiglenes megállapodás 23. cikkében megállapított feltételek szerint:

- a Bizottság elfogadhatja a megfelelő védintézkedéseket a 926/79/EGK rendelettel, és különösen annak 12. cikkében meghatározott eljárásokkal és részletes szabályokkal összhangban,

- bármely tagállam ideiglenes védintézkedéseket hozhat az 926/79/EGK rendelet 14. cikkében megállapított eljárással összhangban.

3. cikk

(1) Ez a rendelet nem zárja ki a mezőgazdasági piacok közös szervezéséről szóló rendeletek vagy az ennek eredményeképpen született közösségi vagy nemzeti közigazgatási rendelkezések vagy a feldolgozott mezőgazdasági termékekre a Szerződés 235. cikke szerint elfogadott különleges rendeletek alkalmazását; ezt a rendeletet mindezek kiegészítéseként kell alkalmazni.

(2) Azonban a 2. cikk (2) bekezdésének második francia bekezdését nem kell alkalmazni az ilyen rendeletek hatálya alá tartozó termékekre.

4. cikk

A Bizottság értesíti az együttműködési tanácsot és a vegyes bizottságot az együttműködési megállapodás 38. és az ideiglenes megállapodás 25. cikkében előírtaknak megfelelően.

5. cikk

Ez a rendelet 1980. július 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1980. június 27-én.

a Tanács részéről

az elnök

A. Sarti

[1] 1980. június 20-i vélemény (a Hivatalos Lapban még nem tették közzé).

[2] HL L 131., 1979.5.29., 15. o.

[3] HL L 339., 1979.12.31., 1. o.

--------------------------------------------------